Is-Sibt fir-Raħal maqluba għall-Malti minn Alfred Palma tfajla rieġgħa lura mill-għelieqi, Sewsew ma' nżul ix-xemx, Bil-faxx tal-ħaxix tagħha, u ġġorr f'idha Mazz ċkejken ward u vjoli, Sabiex, bħalma mdorrija Titħejja ħalli żżejjen Għada, fil-jum tal-festa, sidirha u xagħ'rha. Imtasba ma' ġirienha Fuq tarġet biebha tinseġ mara xwejħa, Wiċċha lejn fejn il-jum qiegħed jintilef, U ttarraf qiegħda dwar l-aħjar snin tagħha, Met'hi kienet tiżżejjen f'jiem il-festa, U, għadha tbigħ is-saħħa u rqajqa, Il-lejla kollha kienet tqatta' tiżfen Ma' dawk sħab magħha fl-isbaħ żmien tal-ħajja. Ġo l-arja kollha ddallmet, Reġgħet feġġet id-difa, u reġgħu niżlu Minn fuq l-għoljiet u l-bjut id-dellijiet, Mad-dawl bajdan tal-qamar li feġġ jilma. Issa l-qanpiena tħabbar Il-festa illi riesqa; U kont tasal ittenni għali-ħoss tagħha Li l-qalb terġa' tissabbar. It-tfal jgħajtu U jiġġerrew fil-pjazza żgħira, U 'l hinn u 'l hawn erħilhom jaqbżu, Jagħmlu storbju ferrieħ; U sadattant, lejn bukkun il-għaxija, Isaffar, jerġa' l-gabillott lejn daru, Imaħħaħ fuq il-jum tal-mistrieħ tiegħu. Imbagħ'd meta madwar kull dawl jintefa, U l-bqija kollox jiskot, Tisma' l-martell iħabbat, u s-sega Tal-mastrudaxxa, illi jishar Fil-ħanut magħluq tiegħu f'dawl il-lampa, U jgħaġġel, u jistinka Ħa jlesti x-xogħ'l qabel ma jerġa' jisbaħ. Mis-sebgħa dan hu l-aktar jum li jogħġob, Mimli bil-ferħ u t-tama: Għada biss diqa u monotonija Iġibu s-sigħat, u għax-xogħ'l tas-soltu Kull wieħed jerġa' jdawwar ħsibijietu. Żagħżugħ ċajtier ferrieħi, ' Din hi l-età mwarrda Qisha bħal jum imfawwar bl-allegrija, Jum ċar u mingħajr sħaba, Qabel il-festa minn tal-ħajja tiegħek. Gawdi, ja tfajjel tiegħi: qagħda ħlejja, Dan huwa staġun hieni, Aktar ngħidlek ma rridx: 'mma l-festa tiegħek, Ukoll jekk sejra ddum, tħallihiex tkiddek.